KURZUS: Projektmenedzsment

MODUL: IV. modul: A projekttervezés

Bevezetés

| A modul célja a projekttervezés szemléletének, a tervezés eszközeinek, valamint a kockázatok elemzésének ismertetése. Mindenek előtt tisztázni kell a projekttervezés tartalmi és időbeli vonatkozásait, ezt megismerhetik az első leckében. Ebben a modulban, illetve a leckékben fókuszálunk arra a projekttervre, amely elsősorban a projekt irányítói számára szükséges, és az elsődleges projektcélok megvalósításához kapcsolódik, vagyis a projekt idő- és költségtervére. Ettől a tervtől külön kell választani azokat az általában szakmai és egyéb terveket, amelyeket a projekt különböző fázisaiban készítenek és a projekt kialakítását, vagy megvalósítását szolgálják. A fenti, tartalmi vonatkozásokon túl hangsúlyozni kell az időbeli vonatkozásokat is, így azt, hogy a tervezés átfogja, átszövi a projektfázisokat, kivéve bizonyos értelemben az utóelemzési fázist. Az egyes tervezési folyamatok szorosan kapcsolódnak adott fázisokhoz, ezeket tárgyaljuk is az egyes fázisok ismertetése során. Az időbeli tervezés különösen fontos, rendszerint időkorláttal kell számolni a projektek megvalósításánál. A projekt átadásának időbeli csúszása esetén a késés több szempontból is kedvezőtlen lehet a projekttulajdonosnak. Amennyiben egy szervezet erőforrásait a projekt a tervezett határidőn túl is igénybe veszi, az veszélyezteti a szervezet későbbi projektjeinek időben történő megvalósítását. A projektet a rendelkezésre bocsátott költségkeretek túllépése nélkül kell, kellene megvalósítani.
A második leckében bemutatjuk a projekttervezés célszerű lépéseit, ehhez kapcsolódó dokumentumokat, amelyek elkészítését egyben a projekttervezés eszközeinek tekintjük.
A harmadik leckében rövid betekintést adunk a projektmegvalósítási folyamatban leggyakrabban használt kockázatelemzési és kockázatkezelési megoldásokba. Ahogy a bizonytalanság lényegi velejárója a projektek megvalósításának, ugyanúgy a kockázatok is végigkísérik ezt a folyamatot. A kockázatkezelés és különösen a kockázatelemzés a projektmenedzsment egyik legdinamikusabban fejlődő területévé vált az elmúlt évtizedekben. Ennek alkalmazását számos projekt kudarca, illetve jelentős költség- és határidő-túllépése is indokolta.