KURZUS: Projektmenedzsment

MODUL: VII. Modul: Számítógéppel segített projekttervezés-, irányítás

Bevezetés

| A modul célja annak ismertetése, hogy milyen sajátosságai vannak a számítógépes projektirányításnak (17. lecke) és milyen szempontokat célszerű figyelembe venni az ilyen programok kiválasztásánál (18. lecke)
A projektterv állhat csekély számú, de több száz tevékenységből is. Ezen tevékenységek ábrázolása, tervezése és nyomon követése számítógéppel is megoldható, és már korábban is (1970-es évek) léteztek úgynevezett projektirányítási információs rendszerek (PIR). Kezdetben a hangsúly az egyszerű munkamenet - ütemterv csomagok készítésén volt, de a munka fokozatosan kiterjedt a költségekre, a megtermelt értékekre, a projekt vezetők számára elkészített kontroll jelentésekre is. A régebbi programcsomagokat általában Fortran programnyelven írták és a korabeli, úgynevezett nagyszámítógépeken futtatták őket, így a hozzáférés korlátozott volt. Mivel a nagyszámítógépek inkább egy-egy adathalmazt dolgoztak fel és nem on-line üzemmódban működtek, a projektmenedzserek nem jutottak reális időn belül a naprakész adatokhoz.
A személyi számítógépek fejlődésével és rohamos terjedésével, valamint az ezekkel együtt széleskörűen elterjeszthető projektirányítási programokkal párhuzamosan, a szakemberek nagyobb érdeklődést mutattak a PIR-programcsomagok iránt. Ezek az új, személyi számítógépen alapuló PIR-programok jobban kidolgozottak, mint a korábbiak és már kihasználhatják a számítógép vizuális lehetőségeit, így például a grafikai és a színlehetőségeket. A programok hozzáférhetők a különböző szintű igényekre szabottan is. A jelenlegi tendencia az, hogy a PIR integrált szoftver legyen, ami magában foglalja az adatbázist, a szövegszerkesztést, a kommunikációt, a grafikát és hasonló képességeket.