KURZUS: Projektmenedzsment

MODUL: II. modul: A projekt kialakítása

Bevezetés

| A modul célja a projekt kialakításának (előkészítésének) ismertetése, így a projektcélok, az elvárt eredmények meghatározása, a költségek becslése és a döntés előkészítése a projektváltozatok gazdaságosságának vizsgálata. Az első lecke érzékelteti a kialakítási folyamat kezdetét, amelyből kiderül, hogyan juthatunk el a projektig, vagyis mely tényezők hatására születnek meg a projektötletek. Itt a projekt kialakítási eljárásnak olyan megközelítésétismertetjük, amely összecseng az előzőekben elhangzottakkal. Az előzőekben a projekteket jobbára stratégiai célokból, célfeladatokból, illetve stratégiai akciókból származtattuk. A stratégia realizálásának első lépése a stratégiai akciók projektté alakítása vagy ahogy a címben is neveztük, a projekt kialakítása. A projekt kialakítási fázisában kerül sor a projekt iránti igény megfogalmazására és az úgynevezett projektelképzelések (célok) kialakítására. Nagyobb, összetettebb projektelképzelésekre célszerű kidolgozni előzetes megvalósíthatósági tanulmányt, amelyben a különféle projekt ötletek szelektálásra kerülnek. Ezután dolgozzák ki a megvalósíthatósági tanulmányt, ami alapul szolgál a projektváltozatok közötti döntéshez.
A második leckében tárgyaljuk a projekt eredmények tartalmi és terjedelmi behatárolását szolgáló módszereket. A tartalmi és terjedelmi behatárolás arra a kérdésre ad választ, hogy mire legyen képes a létrehozandó projekteredmény. A létrehozandó projekt működése során a korábban célul kitűzött operatív funkciókat (feladatokat) kell, hogy teljesítse. Ezért célszerű a projekt funkció-cél struktúrájának megtervezése. Itt nemcsak a használati-, hanem az érvényesülési funkciókat is figyelembe vesszük. A harmadik leckében a projekt gazdaságossági vonatkozásait tárgyaljuk, itt megismerhetik azokat a különböző módszereket, amelyekkel kiválasztható a leggazdaságosabb projektváltozat. A negyedik leckében láthatják a leggyakrabban használt módszereket, a dinamikus beruházásgazdaságossági számításokat. Az értékelemzés módszere is felhasználható egyrészt a projektváltozatok közti választáshoz, másrészt növelhető vele az adott projekttervezet funkcióinak minősége és csökkenthetők a projektköltségek.