KURZUS: Projektmenedzsment

MODUL: III. modul: A projektteljesítés előkészítése

Bevezetés

| A modul célja a projektközreműködők sajátosságainak, szerepének bemutatása, az odaítélési fázis első szakaszában időszerű projektteljesítési stratégia (szerződésstratégia) kialakításának ismertetése, - kizárólag a külső projekteket illetően. Az első lecke előbbiekkel foglalkozik. A projektteljesítési stratégia azért fontos, mert meg kell valósítani a projekttulajdonosi szervezet és a teljesítésben résztvevő külső közreműködők között a teljesítéssel összefüggő felelősségek és kockázatok allokációját (megosztás, elosztás). A megbízótól ez egy döntést igényel, amely arra irányul, hogy a projekt megvalósításában résztvevő közreműködők, - beleértve magát a megbízót is - milyen mértékben vállalnak részt a projekt egészének tényleges létrehozásában, így az előkészítésben, tervezésben, és a megvalósításban. Ez a döntés elsődlegesen meghatározza a közreműködők tevékenysége mellett a projekt komplett létrehozásáért vállalt felelősségüknek és kockázatvállalásuknak a terjedelmét és mértékét is. A projekt munkák terjedelmi felosztásán alapul és határozható meg a szerződés típusa, ehhez hozzájárul még a szerződő felek közötti pénzügyi elszámolási mód eldöntése is. Az itt meghatározott döntés egyben befolyásolja a fizikai, szakmai megvalósításban közreműködők kiválasztásának módját és mintegy keretül szolgál a teljes fizikai megvalósításért felelős szervezet kialakításához is.
A második lecke ugyancsak az odaítélési fázisban lényeges versenyeztetési eljárást ismerteti. A versenyeztetés a projektmegvalósítási folyamat odaítélési szakaszának az a tevékenysége, amelynek során a megbízó a potenciális vállalkozók köréből kiválasztja azt a vállalkozót, akivel az adott külső projekt munkáinak megvalósítására megállapodást (szerződést) hoz létre. Ez a kiválasztás a versenyeztetés keretében történik, amely magában foglalhatja a potenciális közreműködők alkalmasságának vizsgálatát és értékelését is.