KURZUS: Projektmenedzsment

MODUL: V. Modul: A projektmegvalósítás irányítása

Bevezetés

| A modul célja annak bemutatása, hogy a projekt megvalósításához milyen módszereket, vezetési-, szervezeti megoldásokat alkalmaznak.
A tervezési folyamatok (beleértve a projekt idő-, költség-, erőforrástervét is) befejezése után kezdetét veheti a projekt tényleges megvalósítása (teljesítése), amely jelentős erőforrás-felhasználást és a projekt típusától függően még részletterveket igényelhet, műszaki vagy kutatási-, szellemi-, szolgáltatási folyamatok végrehajtását kívánja. Az adott stratégiai célkitűzés eléréséhez szükséges a projekt sikeres megvalósítása, ezt segíti elő az előző modulban tárgyalt projektterv. A projekt megvalósítása során a projekttulajdonos és a projektirányító határozott szándéka, hogy a projektteljesítés a lehető legjobban feleljen meg a kitűzött céloknak. A sikeres teljesítéshez a projekttervben foglaltak megvalósítása szükséges. A projekttervet nevezik alaptervnek vagy bázistervnek is, mert a tevékenységek tényleges megvalósulását ezekhez viszonyítják. A projekt sikeres irányítása érdekében annak megvalósítását rendszeresen nyomon kell követni, hogy a céloktól, a célokat megtestesítő tervektől való eltéréseket regisztrálni, majd pedig kiigazítani tudják. Ennek megoldásához használják a projekt irányítói a projektkontrollt. A projektkontroll nem azonos egy adott szervezet (vállalkozás) egészét átfogó kontroll tevékenységgel, hiszen utóbbi átfogó jellegén kívül nem korlátozott időben, költségben egy adott feladatra (projektre), ellentétben a projektkontrollal. A projektkontroll "csak" a projekt időbeli teljesítésére, a teljesítés költségeinek alakulására koncentrál. Az első és második lecke főként a projektkontroll témakörét tárgyalja.
A projekt irányításához a terveken és a projektkontroll módszereinek alkalmazásán kívül projektszervezetre is szükség van, amely működhet a meglévő szervezeti kereteken belül, de létrehozhatnak szervezetet kimondottan csak a projekt megvalósítására. Minden projekt esetében vannak olyan jellegzetességek, amitől a projektet bizonyos értelemben egyszerinek és egyedinek lehet nevezni. Hasonlóképpen egyszeri és egyedi a projektet teljesítő szervezet is, ilyen értelemben a projekt szervezet megszűnhet a projekt befejezésével (harmadik lecke).